# LATVIJAS REPUBLIKAS MINISTRU KABINETS

2012.gada \_\_\_\_\_ Rīkojums Nr.\_\_\_\_

Rīgā (prot. Nr.\_\_ \_\_.§)

# Par Administratīvo sodu sistēmas attīstības koncepciju

1. Atbalstīt Administratīvo sodu sistēmas attīstības koncepcijas (turpmāk – koncepcija) kopsavilkumā ietvertos risinājumus.

2. Noteikt Tieslietu ministriju par atbildīgo institūciju koncepcijas īstenošanā.

3. Nozaru ministrijām, Valsts kontrolei un Korupcijas novēršanas un apkarošanas birojam sadarbībā ar institūcijām, kas šobrīd piemēro administratīvos sodus, līdz 2013. gada 1. aprīlim izvērtēt visus savā kompetencē esošos koncepcijas informatīvās daļas pielikumā minētos administratīvos pārkāpumus un sniegt priekšlikumus Tieslietu ministrijai par šo pārkāpumu turpmāku saglabāšanu administratīvo pārkāpumu sistēmā, ņemot vērā nodarījuma bīstamību, sabiedrisko kaitīgumu, nodarījuma sekas, nodarījuma aktualitāti un nodarījuma attiecināmību uz publiski tiesiskajām attiecībām.

4. Kontrolējošajām institūcijām, kas šobrīd piemēro administratīvos sodus un kuru kompetence izskatīt administratīvo pārkāpumu lietas šobrīd pārklājas ar Valsts policijas kompetenci izskatīt minētās administratīvo pārkāpumu lietas, līdz 2013. gada 1. aprīlim izvērtēt turpmākas Valsts policijas iesaistīšanas administratīvo pārkāpumu lietu izskatīšanā nepieciešamību un iesniegt Tieslietu ministrijā ar Valsts policiju saskaņotus priekšlikumus par kompetences maiņu.

5. Tieslietu ministrijai līdz 2013. gada 1. jūnijam apkopot visu rīkojuma 3. un 4. punktā minēto informāciju un iesniegt izskatīšanai Ministru kabinetā administratīvo pārkāpumu sistēmas ieviešanas plānu.

6. Tieslietu ministrijai līdz 2014. gada 1. janvārim iesniegt Ministru kabinetā Administratīvo sodu procesa likumprojektu.

7. Nozaru ministrijām līdz 2016. gada 1. janvārim veikt visus rīkojuma 5. punktā minētajā administratīvo pārkāpumu sistēmas plānā uzskaitītos grozījumus nozares speciālajos likumos, paredzot, ka:

7.1. likumi, kas pieņemti 2013. gadā, stājas spēkā 2014. gada 1. janvārī;

7.2. likumi, kas pieņemti 2014. gadā, stājas spēkā 2015. gada 1. janvārī;

7.3. likumi, kas pieņemti 2015. gadā, stājas spēkā 2016. gada 1. janvārī.

8. Pēc diviem gadiem no Administratīvā sodu procesa likuma spēkā stāšanās dienas Tieslietu ministrijai sagatavot un tieslietu ministram iesniegt informatīvo ziņojumu izskatīšanai Ministru kabineta sēdē, iekļaujot tajā apkopojumu par administratīvā naudas soda izpildi divu gadu periodā, iekļaujot arī statistiku par brīvprātīgi nomaksātajiem un nenomaksātajiem naudas sodiem, par zvērinātu tiesu izpildītāju veiktās administratīvo naudas sodu piedziņas rezultātiem, kā arī iesniegt attiecīgus priekšlikumus tiesiskā regulējuma uzlabošanai pēc citu valstu pieredzes naudas sodu izpildē.

9. Jautājumu par Iekšlietu ministrijai 2015. gadā un turpmākos gados papildu nepieciešamo finansējumu Administratīvo pārkāpumu uzskaites sistēmas pilnveidošanai un uzturēšanai izskatīt Ministru kabinetā 2015. gada valsts budžeta likumprojekta sagatavošanas un izskatīšanas procesā.

10. Atzīt par spēku zaudējušu Administratīvo sodu likumprojekta koncepciju, kas apstiprināta ar Ministru kabineta 2006. gada 28. jūlija rīkojumu Nr. 568 „Par Administratīvo sodu likumprojekta koncepciju”.

11. Atzīt par spēku zaudējušu Ministru kabineta 2006. gada 28. jūlija rīkojumu Nr. 568 „Par Administratīvo sodu likumprojekta koncepciju”.

Ministru prezidents V. Dombrovskis

Tieslietu ministrs J.Bordāns

Tieslietu ministrs J.Bordāns

27.11.2012. 08:30

428

J.Gaijsa

67036909, jolanta.gaijsa@tm.gov.lv

A.Smiltēna

67036937, anda.smiltena@tm.gov.lv